**Tako nas bo našel čuječe v molitvi in**

**vesele v prepevanju njegove slave (adventni hvalospev 2)**

Meditacija za dekanijsko rekolekcijo, december 2023

Pripravil: p. Danilo Holc, OFMConv

*Silno se veselim v Gospodu, moja duša se raduje v mojem Bogu. Zakaj odel me je z oblačilom odrešenja, ovil me je z ogrinjalom pravičnosti, kakor ženina, ki si nadene venec, kakor nevesto, ki se okrasi z nakitom. (Iz 61,9-11)*

Latinska beseda adventus pomeni prihod. Poleg dveh Jezusovih prihodov, zgodovinskega ob rojstvu iz Device Marije ter tistega na sodni dan, kristjani verujemo v Gospodovo nevidno prihajanje v srca ljudi po delovanju Svetega Duha. Božični praznik nas še posebej vabi, da se na te »Gospodove obiske« intenzivneje pripravljamo z adventnim, milostnim časom.

1) Adventni hvalospev 2 nas najprej **vabi k čuječnosti** oz. pozornosti, tako navznoter kakor navzven. Kot duhovnik naj bi se nenehno spraševal kakšen je moj dialog z Gospodom, še bolje, kako mu prisluhnem, kaj mi govori na srce. Čudovita oblika čuječnosti je krščanska meditacija, s katero poglabljam svoj odnos do Boga in do samega sebe. To mi pomaga, da ne postanem odtujen samemu sebi ali kot suha zemlja brez dežja. Molitev je pot in delo navznoter. Vse to je pogoj za čuječnost navzven: kako opravljam svoj apostolat, kako najprej živim nato pa oznanjam in govorim; kaj ljudje v meni prepoznavajo, berejo, doživljajo …

2) Hvalospev poudari tudi **pomen molitve**. Papež Frančišek je zapisal:

1. Molitev je *predvsem poslušanje*. »Sinoda nam ponuja priložnost, da postanemo Cerkev, ki posluša, da se iztrgamo iz rutine in prekinemo s svojimi pastoralnimi skrbmi, da bi se ustavili in prisluhnili.« Prvi korak v molitvi je poslušanje Božje besede, poslušanje Duha. Zato bo **prvi prispevek vsake krščene osebe k razpletu sinodalne skupščine poslušanje Božje besede in Duha** v prepričanju, da je glas Duha brezpogojen za cerkveno razločevanje.
2. Druga oblika molitve je ***adoracija***. »Zelo pogrešamo molitev adoracije oz. češčenja Najsvetejšega. Poslušanju mora slediti časteča tišina v občudovanju tega, kar Bog govori svoji Cerkvi, in tega, kar Duh danes prebuja v Cerkvi. Doslej prehojena sinodalna pot nas vodi k čudenju in občudovanju, k spreobrnjenju našega pogleda od žalostnega ravnodušja k veselemu poslanstvu tistih, ki so odkrili navzočnost Vstalega med seboj.«
3. Tretji vidik molitve je ***prošnja.*** Verjeti moramo v učinkovitost prošnje molitve, pri kateri ne gre za to, da bi se Božja volja prilagodila naši. Gre za to, da prosimo Gospoda, naj razsvetli naša srca z močjo svojega Duha, ki daje življenje, da bomo lahko prepoznali in izpolnjevali njegovo voljo.
4. In končno, molitev je ***zahvala****,* ki priznava prvenstvo Božjega delovanja in milosti v vseh naših delih in v življenju krščanskega občestva. Zahvalna molitev je prava »terapija«, ki nas iz naše zaprtosti vase premakne k odprtosti, s katero lahko odkrijemo vse, kar Bog še naprej dela v svoji Cerkvi.

3) Hvalospev izraža tudi **upanje**, da bomo v molitvi doživeli Božjo spremstvo in se **veselili njegove slave**. To rojeva zadovoljstvo nad zemeljskim življenjem in upanjem na večno življenje ter veselje nad svojim poslanstvom. Tako se kot duhovnik z liturgičnimi obhajanji in drugimi pastoralnimi dejanji uresničujem kot duhovnik ter se veselim večne sreče v ljubečem občestvu z Gospodom in vsemi svetimi.

Letos Frančiškovi redovi praznujejo 800. obletnico Frančiškovega obhajanje božiča v Grecciu. Sv. Frančišek Asiški tam ni postavil prvih jaslic niti živih jaslic v današnjem pomenu. Svojemu prijatelju je naročil naj v skalni votlini pripravi oltar in jasli s senom. Glavna želja je bila ***živo obhajati*** božič pod tremi vidiki: a) Evharistični božič; b) izpostaviti uboštvo, ki ga ponazarjajo jasli; ter c) občudovati ponižnost Božjega Sina.

Oltar so tiste jasli, na katerem se Jezus vsak dan rojeva v duhovnikovih rokah pod podobo kruha. Te »jasli« nas želijo nasititi za večno življenje. Jezus ubog prihaja v našo revščino, da bi z Njim obogateli, saj je človekovo srce preveliko, da bi ga moglo napolniti kakršnokoli zemeljsko bogastvo. V svoji ponižnosti, v svojem »kenozis« pa se je Božji Sin »razlastil lastne slave«, da bi človeka napolnil s svojim sijajem. Cerkveni očetje nas opominjajo, da je največja ovira v duhovnem življenju človekova lastna volja. Človek težko sprejme največjo svobodo, ki je svoboda od samega sebe.

Čuječe pričakovanje Boga v molitvi je sv. Frančišku omogočilo, da ga je njegova duša poveličevala in mu veselo prepevala, ko ga je prejela v sveti Evharistiji. Frančišek, ki je zanj dejal: »Moj Bog in moje vse!«, je svojo čuječnost in veselje še posebej izrazil v naslednji molitvi:

*Vsak človek naj bo v strahu,*

*ves svet naj trepeče*

*in nebo naj se raduje,*

*kadar je na oltarju*

*v duhovnikovih rokah Kristus,*

*Sin živega Boga.*

*O čudovita visokost*

*in pretresljiva ljubeznivost!*

*O vzvišena ponižnost!*

*O ponižna vzvišenost,*

*da se Gospod vesoljstva,*

*Bog in Božji Sin*

*tako poniža,*

*da se zaradi našega zveličanja*

*skrije pod neznatnim koščkom kruha!*

*Poglejte, bratje, ponižnost Boga*

*in izlijte pred njim svoja srca;*

*ponižajte se tudi vi,*

*da vas bo povišal. (FPRe 27-28)*

**Vprašanja:**

* Kako uresničujem navodilo Cerkve, ki pravi, da se naj duhovniki »vsak dan pogovarjajo s Kristusom Gospodom med obiskovanjem in osebnim češčenjem sv. Rešnjega telesa«? (D 18) Kako se uresničuje moja »čuječnost za Gospoda«? (D 18)
* Papež Frančišek pravi, da imamo danes vedno manj »posluha« za adoracijo ali češčenje Najsvetejšega. Kaj bi svetovali duhovniku, ki ne čuti potrebe po meditaciji in češčenju sv. Rešnjega telesa?
* Za sv. Frančiška velja, da ob obhajanju božiča v Grecciu ni bil osredinjen na jaslice, ampak na oltar, na katerem je (z duhovnimi očmi) »videl«, kako prihaja Jezus na »oltar-jasli«. V koliki meri pa jaz, kot duhovnik, »vidim« (z očmi vere) pri spremenjenju prihajati Gospoda na oltar-jasli? Me to prevzame, in če ne povsem, zakaj ne?